不寐
作者：衛博
朝代：宋

paragraphs: 夜深耿不寐，鼻息聞比鄰。
家童亦倡酬，轟雷隠牀漘。
病夫默欹枕，愈覺展轉頻。
天籟寂不聞，獨此聲輪囷。
懸知鼾睡夫，定非識字人。
不然事紛糾，豈得全其真。
世上學書兒，頗結煩惱因。
多識一丁字，便欲了八垠。
誰甘凍龜縮，競作寒螿呻。
今日爲何時，酣寢圖安身。
往往中夜興，起舞徒逡巡。
大哉出世士，天地衾枕均。
首壓西山巔，氣蓋北海濱。
死生一夢覺，寒暑同屈伸。
時於兩踵間，出息疑氤氳。
蝴蝶亦翩翻，客主誰疎親。
譬如善飲人，號呶觀衆賓。
又如富家翁，經營笑彌貧。
優游木雁際，卒歲誰斧斤。
問我無眼禪，答君妙入神。
我亦起洗醆，軟脚長安春。
垂我大鵬翼，脂我神馬輪。
未經華胥國，聊追葛天民。
夢回復惘然，喚起啼叢榛。